Steinhoff styg skerp ná kredietplan | Netwerk24
Deur Francois Williams 12 Julie 2018 09:03
Spekulante en ander waagmoedige beleggers sal Donderdag verder besin oor hul aptyt vir Steinhoff-aandele nadat die beleërde internasionale meubelhandelaar se aandeelprys Woensdag met 20% tot R2,26 gestyg het.
Dit was nadat Steinhoff Woensdag inligting bekend gemaak het oor 'n proses om sy skuld te herstruktureer.
Steinhoff het 'n ooreenkoms aan krediteure gebied om 'n soort skuldstilstand vir drie jaar te sluit om hom kans te gee om sy skuld te herstruktureer.
Steinhoff het krediteure net tot 16 Julie tyd gegee om oor die ooreenkoms te besluit, sodat dit op 20 Julie in werking kan tree. Die ooreenkoms hou veral verband met Steinhoff se skuld by sy Europese bedrywighede. Sonder die ooreenkoms sal Steinhoff sy opsies moet heroorweeg ingevolge die toepaslike Oostenrykse wetgewing, het die groep in 'n Sens-verklaring gewaarsku.
As deel van die ooreenkoms het Steinhoff ingestem om krediteure te betrek by die proses om van sy bedrywighede in Europa te herstruktureer.
Die ooreenkoms sal behels dat Steinhoff nie rente hoef te betaal op sy skuld oor die driejaartydperk nie sodat hy beweegruimte het om sy kontantvloei te verbeter.
Steinhoff is in Desember in 'n krisis gedompel toe sy uitvoerende hoof, Markus Jooste, bedank het te midde van 'n ondersoek na rekeningkundige ongerymdhede in sy finansiële state van die afgelope paar jaar. Sy aandeelprys het toe van 'n vlak van rondom R70 tot sowat R1 geval.